Likumprojekts

**Grozījumi Administratīvā procesa likumā**

Izdarīt Administratīvā procesa likumā (Latvijas Republikas Saeimas un Ministru Kabineta Ziņotājs, 2001, 23. nr.; 2003, 14. nr.; 2004, 4. nr.; 2006, 24. nr., 2008, 3. nr.) šādus grozījumus:

1. Izslēgt visā likumā iekavās lietoto vārdu „(Kopienu)” un aizstāt vārdus „Eiropas Kopienu tiesa” (attiecīgā locījumā) ar vārdiem „Eiropas Savienības tiesa” (attiecīgā locījumā).

2. Aizstāt visā likumā vārdu „griezties” (attiecīgā locījumā) ar vārdu „vērsties” (attiecīgā locījumā).

3. Papildināt likumu ar 43.1pantu šādā redakcijā:

„**43.1pants. Procesuālā termiņa skaitījums sakarā ar svētku dienām**

Ja noteiktais procesuālais termiņš ir īsāks par 15 dienām un šī termiņa ietvaros ir svētku dienas, attiecīgās procesuālās darbības veikšanas termiņš pagarinās par tik dienām, cik likumā noteiktas svētku dienas (brīvdienas) bijušas pirmdienā, otrdienā, trešdienā, ceturtdienā vai piektdienā.”

4. Izteikt 50. panta pirmo daļu šādā redakcijā:

„(1) Tiesa pilda procesuālās darbības, ievērojot šajā likumā noteikto procesuālā termiņa skaitījuma sākumu ([42. pants](http://pro.nais.lv/naiser/text.cfm?&KEY=0103012001102532779&waiting=Yes&RequestTimeout=500#p42)), procesuālā termiņa izbeigšanos ([43. pants](http://pro.nais.lv/naiser/text.cfm?&KEY=0103012001102532779&waiting=Yes&RequestTimeout=500#p43)), procesuālā termiņa skaitījumu sakarā ar svētku dienām (43.1pants) un šā panta noteikumus.”

5. Papildināt 56. pantu ar 4.1 un 4.2 daļu šādā redakcijā:

„(4.1) Ja iesniegums nav parakstīts, ir iesniegts, neievērojot Valsts valodas likuma prasības, vai tam nav pievienoti nepieciešamie pilnvarojumu apliecinošie dokumenti, iestāde iesniegumu atstāj bez virzības un nosaka iesniedzējam saprātīgu termiņu iestādes norādīto trūkumu novēršanai. Ja iestādes norādītie trūkumi noteiktajā termiņā netiek novērsti, iestāde iesniegumu atzīst par neiesniegtu un var atdot to iesniedzējam.

(4.2) Ja iestādes norādītie trūkumi tiek novērsti, šā likuma 64. pantā iestādei noteiktais administratīvā akta izdošanas termiņš skaitāms no trūkumu novēršanas dienas.”

6. Izteikt 70. panta pirmo un otro daļu šādā redakcijā:

„(1) Ja ārējā normatīvajā aktā vai pašā administratīvajā aktā nav noteikts citādi, administratīvais akts stājas spēkā ar brīdi, kad tas paziņots adresātam. Veids, kādā administratīvo aktu paziņo adresātam – rakstveidā, mutvārdos vai citādi – , neietekmē tā stāšanos spēkā.

(2) Administratīvo aktu paziņo, ievērojot Paziņošanas likuma noteikumus. Ja pa pastu sūta adresātam nelabvēlīgu administratīvo aktu, to noformē kā ierakstītu pasta sūtījumu.”

7. 71. pantā:

Izteikt nosaukumu šādā redakcijā:

„Administratīvā akta paziņošana citām personām”

Izteikt otro daļu šādā redakcijā:

„(2) Ja administratīvā lieta ierosināta uz tādas informācijas pamata, kuras iesniedzējs nav administratīvā procesa dalībnieks, iesniedzējam paziņo informāciju par to, ka ir izskatīta administratīvā lieta un kāds ir tās rezultāts.”

8. Izteikt 72. pantu šādā redakcijā:

„**72. pants. Kļūdu izlabošana**

(1) Iestāde jebkurā laikā administratīvā akta tekstā var izlabot acīmredzamas pārrakstīšanās vai matemātiskā aprēķina kļūdas, kā arī citas kļūdas un trūkumus, ja tas nemaina lēmuma būtību.

(2) Adresātam ir tiesības prasīt, lai šā panta pirmajā daļā minētās kļūdas izlabo.

(3) Iestādes atteikumu izlabot šā panta pirmajā daļā minētās kļūdas adresāts septiņu dienu laikā var apstrīdēt augstākā iestādē, ja tāda ir, un pēc tam pārsūdzēt tiesā. Tiesa sūdzību izskata rakstveida procesā. Tiesas lēmums nav pārsūdzams.”

9. Izteikt 77. pantu šādā redakcijā:

„**77. pants. Administratīvā akta apstrīdēšanas kārtība**

(1) Iesniegumu par administratīvā akta apstrīdēšanu iesniedz rakstveidā vai mutvārdos iestādei, kura izdevusi administratīvo aktu. Ja iesniegums izteikts mutvārdos, iestāde to tūlīt noformē rakstveidā un iesniedzējs to paraksta.

(2) Ja iesniegums par administratīvā akta apstrīdēšanu nav parakstīts, ir iesniegts, neievērojot Valsts valodas likuma prasības, vai tam nav pievienoti nepieciešamie pilnvarojumu apliecinošie dokumenti, iestāde iesniegumu atstāj bez virzības un nosaka iesniedzējam saprātīgu termiņu iestādes norādīto trūkumu novēršanai. Ja iestādes norādītie trūkumi noteiktajā termiņā netiek novērsti, iestāde iesniegumu par administratīvā akta apstrīdēšanu atzīst par neiesniegtu un var atdot to iesniedzējam.

(3) Ja iesniegums par administratīvā akta apstrīdēšanu jau sākotnēji atbilst likuma prasībām vai iestādes noteiktajā termiņā trūkumi tiek novērsti, iestāde iesniegumu septiņu dienu laikā nosūta izskatīšanai augstākai iestādei.

(4) Augstāka iestāde iesniegumu par administratīvā akta apstrīdēšanu izskata un lēmumu pieņem šā likuma 64. pantā noteiktajā termiņā, skaitot no dienas, kad tajā saņemts iesniegums par administratīvā akta apstrīdēšanu.”

10. Papildināt likumu ar 77.1pantu šādā redakcijā:

„**77.1pants. Iestādes tiesības atcelt tās izdoto apstrīdēto administratīvo aktu**

Iestāde, par kuras izdotu administratīvo aktu iesniegts iesniegums par administratīvā akta apstrīdēšanu, var atcelt apstrīdēto administratīvo aktu un izdot jaunu, nenosūtot iesniegumu par administratīvā akta apstrīdēšanu augstākai iestādei, šādos gadījumos:

1) ja iesniedzējs iesniegumā par administratīvā akta apstrīdēšanu vienlaikus nav lūdzis atlīdzinājumu;

2) ja iestādes izdotais jaunais administratīvais akts nerada iesnieguma par administratīvā akta apstrīdēšanu iesniedzējam nelabvēlīgas sekas.”

11. 78. pantā:

papildināt otro daļu ar otro teikumu šādā redakcijā:

„Iesniegumā par administratīvā akta apstrīdēšanu iesniedzējs var norādīt arī savu viedokli par izlīguma noslēgšanas iespējamību un izlīguma iespējamiem noteikumiem.”

papildināt pantu ar trešo daļu šādā redakcijā:

„(3) Iesniegumu par administratīvā akta apstrīdēšanu tā iesniedzējs var atsaukt līdz brīdim, kad augstāka iestāde pieņēmusi lēmumu par apstrīdēto administratīvo aktu vai iestāde, kas izdevusi apstrīdēto administratīvo aktu, ir izdevusi jaunu administratīvo aktu.”

12. Papildināt 79. panta trešās daļas priekšpēdējo teikumu ar vārdiem „rakstveida procesā”.

13. Papildināt likumu ar 80.1pantu šādā redakcijā:

„**80.1pants. Izlīguma iespēju izvērtēšana**

Izskatot iesniegumu par administratīvā akta apstrīdēšanu, iestāde pirms lēmuma pieņemšanas apsver izlīguma (administratīvā līguma) noslēgšanas iespējamību. Ja iestāde atzīst izlīguma noslēgšanu par iespējamu, tā informē privātpersonu par to, kādā procesā un ar kādiem noteikumiem izlīgums būtu iespējams, lai privātpersona varētu izteikt savu viedokli par izlīguma noslēgšanas iespējamību.”

14. Papildināt 92. pantu ar otro teikumu šādā redakcijā:

„Tiesības administratīvā procesa kārtībā prasīt atlīdzinājumu attiecināmas arī uz gadījumiem, kad zaudējumi vai kaitējums nodarīti ar iestādes vai izpildiestādes (izņemot, ja izpildiestāde ir tiesu izpildītājs) nepamatotu rīcību administratīvā procesa izpildes stadijā.”

15. Papildināt 93. pantu ar piekto daļu šādā redakcijā:

„(5) Atlīdzinājumu par zaudējumiem vai kaitējumu, kas nodarīts administratīvā procesa izpildes stadijā, var prasīt vienlaikus ar sūdzību par iestādes vai izpildiestādes rīcību (358.panta piektā un sestā daļa, 376.panta trešā daļa) vai atsevišķi pēc tam, kad tiesa attiecīgu sūdzību izskatījusi.”

16. Aizstāt 104. panta otrajā daļā vārdus „ja tiesa uzskata, ka tiesību norma neatbilst” ar vārdiem „ja tiesai ir pamatotas šaubas par tiesību normas atbilstību”.

17. Izteikt 104.1pantu šādā redakcijā:

„**104.1 pants. Jautājuma uzdošana Eiropas Savienības Tiesai vai citai pārnacionālai institūcijai**

Tiesa normatīvajos aktos paredzētajos gadījumos uzdod jautājumu Eiropas Savienības Tiesai par Eiropas Savienības tiesību normas interpretāciju vai spēkā esamību prejudiciāla nolēmuma taisīšanai. Tiesa tiesību normās paredzētajos gadījumos var uzdot jautājumu arī citām pārnacionālām institūcijām.”

18. Papildināt likumu ar 107.1pantu šādā redakcijā:

„**107.1pants. Izlīguma iespēju izskaidrošana**

Ja tiesas (tiesneša) ieskatā lietā iespējams izlīgums, tiesa (tiesnesis) var izskaidrot procesa dalībniekiem izlīguma (administratīvā līguma) noslēgšanas iespējas, kā arī sniegt ierosinājumus izlīguma nosacījumiem. Izlīguma iespēju izskaidrošanu tiesa var veikt gan rakstveidā, gan tiesas sēdē. Tiesa (tiesnesis) var sasaukt tiesas sēdi tikai šā jautājuma apspriešanai.”

19. Izteikt 108. pantu šādā redakcijā:

„**108. pants. Administratīvās lietas izskatīšanas atklātums**

(1) Administratīvo lietu tiesā izskata atklāti.

(2) Administratīvo lietu pilnībā vai daļā izskata slēgtā tiesas sēdē, lai aizsargātu:

1) valsts noslēpumu;

2) adopcijas noslēpumu.

(3) Tiesa ar motivētu lēmumu var noteikt lietas izskatīšanu slēgtā tiesas sēdē pilnībā vai daļā, lai:

1) neizpaustu administratīvā procesa dalībnieka privātās dzīves apstākļus;

2) aizsargātu profesionālo vai komerciālo noslēpumu.

(4)Ja lietu izskata rakstveida procesā, tiesa šā panta otrajā vai trešajā daļā paredzētajos gadījumos noteic lietai pilnībā vai daļā slēgtas lietas statusu.

(5) Slēgtā tiesas sēdē piedalās administratīvā procesa dalībnieki, bet, ja nepieciešams, — arī eksperts un tulks.

(6) Slēgtā tiesas sēdē lietu izskata, ievērojot attiecīgos tiesvedības noteikumus.

(7) Ikviens ar tiesas atļauju var ierakstīt (lietot skaņas vai attēla ieraksta un pārraides tehniku) tiesas sēdes gaitu. Pirms šā jautājuma izlemšanas tiesa noklausās administratīvā procesa dalībnieku viedokļus. Tiesa var noteikt šāda ieraksta publicēšanas aizliegumu līdz noteiktas procesuālās darbības izpildīšanai vai sprieduma sastādīšanai.

(8) Tiesas nolēmums ir pieejams administratīvā procesa dalībniekiem, kā arī likumā noteiktajā kārtībā un apjomā — ikvienai citai personai.

(9) Atklāti izskatītā lietā spēkā stājušos tiesas spriedumus, kā arī Senāta lēmumus, kas pieņemti, rīcības sēdē atsakot kasācijas tiesvedības ierosināšanu vai izskatot blakus sūdzību, kā arī kasācijas instances tiesneša atsevišķās domas publicē mājaslapā internetā.

(10) Daļēji slēgti izskatītā lietā pieņemtos šā panta devītajā daļā minētos nolēmumus publicē mājaslapā internetā, ierobežotas pieejamības informāciju aizstājot ar norādi, ka attiecīgā nolēmuma daļa nav vispārpieejama.”

20. Izteikt 113. panta trešo daļu šādā redakcijā:

„(3) Pēc procesa dalībnieka lūguma tiesa rakstveida pierādījumus nolasa tiesas sēdē.”

21. Izteikt 114. pantu šādā redakcijā.

„**114.pants. Rakstveida process**

(1) Rakstveida procesā administratīvās lietas iztiesāšana notiek bez tiesas sēdes.

(2) Izskatot lietu rakstveida procesā, tiesa iepazīstas ar lietas materiāliem, dalībniekus uzklausa un nepieciešamo informāciju un pierādījumus pieprasa rakstveidā. Nolēmumu tiesa taisa pēc lietā esošajiem dokumentiem.

(3) Ja tiesa uzskata, ka lietu, kura izskatāma rakstveida procesā, lietderīgāk izskatīt tiesas sēdē, tā pēc sava ieskata var noteikt šīs lietas izskatīšanu mutvārdu procesā.

(4) Lietā, kas izskatāma rakstveida procesā, tiesa pēc sava ieskata atsevišķas procesuālās darbības veikšanai vai procesuāla jautājuma noskaidrošanai vai izšķiršanai var noteikt tiesas sēdi.”

22. Papildināt 10. nodaļu ar 114.1pantu šādā redakcijā:

„**114.1pants. Tiesas sazināšanās ar iestādi**

Tiesa, sazinoties ar iestādi, nosūtot tai dokumentus vai aicinot iestādes pārstāvi ierasties tiesā, var sūtīt attiecīgo informāciju uz iestādes oficiālo elektroniskā pasta adresi, neizmantojot drošu elektronisko parakstu un nenoslēdzot ar iestādi vienošanos. Šādos gadījumos elektroniskajam dokumentam ir juridiskais spēks.”

23. Aizstāt 116. panta trešajā daļā vārdus „Administratīvā departamenta” ar vārdiem „Administratīvo lietu departamenta”.

24. 119. pantā:

papildināt otro daļu ar otro teikumu šādā redakcijā:

„Lēmums nav pārsūdzams.”

papildināt ar piekto daļu šādā redakcijā:

„(5) Tiesa atsakās izskatīt pieteikto noraidījumu, ja tas iesniegts atkārtoti un no tā neizriet, ka jautājuma izlemšanai būtiskie faktiskie vai tiesiskie apstākļi mainījušies.”

25. Izteikt 13. nodaļas nosaukumu šādā redakcijā:

„**Maksājumi valsts budžetā**”

26. Izteikt 124. pantu šādā redakcijā:

„**124. pants. Valsts nodeva un drošības nauda**

(1) Par pieteikumu par lietas ierosināšanu tiesā, kā arī par trešās personas ar patstāvīgiem prasījumiem pieteikumu maksā valsts nodevu 20 latu apmērā.

(2) Par apelācijas sūdzību maksā valsts nodevu 40 latu apmērā.

(3) Par pretapelācijas sūdzību maksā valsts nodevu 10 latu apmērā.

(4) Par blakus sūdzību maksā drošības naudu 10 latu apmērā.

(5) Par kasācijas sūdzību maksā drošības naudu 50 latu apmērā.

(6) Par lūgumu par pagaidu aizsardzību (185., 195. pants) maksā valsts nodevu 10 latu apmērā.

(7) Par pieteikumu par lietas jaunu izskatīšanu sakarā ar jaunatklātiem apstākļiem maksā valsts nodevu 10 latu apmērā.”

27. Izteikt 125. pantu šāda redakcijā:

„**125. pants. Valsts nodevas atmaksāšana**

(1) Valsts nodevu atmaksā pilnīgi, ja:

1) tiesnesis atsakās pieņemt pieteikumu vai atstāj pieteikumu bez izskatīšanas uz tā pamata, ka pieteikumu iesniegusi rīcībnespējīga persona;

2) pieteikumu atstāj bez izskatīšanas, pamatojoties uz to, ka pieteicējs nav ievērojis likumā noteikto lietas ārpustiesas izskatīšanas kārtību, jo ņēmis vērā iestādes kļūdainu norādi par pārsūdzības kārtību.

(2) Pusi no samaksātās valsts nodevas atmaksā, ja:

1) tiesnesis atsakās pieņemt pieteikumu;

2) tiesvedība lietā tiek izbeigta uz tā pamata, ka lieta nav izskatāma šajā likumā noteiktajā kārtībā vai pieteikumu iesniegusi persona, kurai nav tiesību iesniegt pieteikumu.

(3) Trīs ceturtdaļas no valsts nodevas, kas tika samaksāta par lietas izskatīšanu attiecīgajā tiesas instancē, atmaksā, ja pieteicējs atteicies no pieteikuma, apelācijas sūdzības, pagaidu aizsardzības lūguma vai pieteikuma par lietas jaunu izskatīšanu sakarā ar jaunatklātiem apstākļiem pirms pabeigta lietas izskatīšana pēc būtības.

(4) Ja iemaksāta lielāka nodeva, nekā to nosaka likums, valsts nodevu pārmaksātajā daļā atmaksā.”

28. 126. pantā:

izteikt pirmo daļu šādā redakcijā:

„(1) Ja pieteikums pilnībā vai daļēji apmierināts vai tiesvedība lietā izbeigta, pamatojoties uz šā likuma 282. panta 7. punktu, tiesa piespriež no atbildētāja par labu pieteicējam viņa samaksāto valsts nodevu (tostarp arī par pagaidu aizsardzības lūgumu samaksāto valsts nodevu). Valsts nodeva netiek atlīdzināta, ja pieteikuma priekšmets bija konkrētu publiski tiesisko attiecību pastāvēšanas, nepastāvēšanas vai to satura konstatācija.”

izteikt trešo daļu šādā redakcijā:

„(3) Ja pieteicējs no valsts nodevas samaksas ar tiesas lēmumu bijis pilnīgi vai daļēji atbrīvots, pieteikuma noraidīšanas gadījumā pieteicējam ir pienākums atmaksāt valstij valsts nodevu pilnā apmērā triju mēnešu laikā pēc sprieduma stāšanās spēkā. Šādos gadījumos tiesa pieteicēja pienākumu samaksāt valsts nodevu attiecīgajā apmērā norāda sprieduma rezolutīvajā daļā. Ja pieteicējs triju mēnešu laikā nesamaksā valsts nodevu, tiesa sprieduma norakstu nosūta tiesu izpildītājam izpildei.

papildināt pantu ar ceturto daļu šādā redakcijā:

„(4) Šā panta trešajā daļā paredzētais pieteicēja pienākums pieteikuma noraidīšanas gadījumā samaksāt valsts nodevu nav attiecināms uz tiem pieteicējiem, kuri pieteikumu iesnieguši par administratīvo aktu sociālās drošības jomā (pensijas, pabalsti u.tml.). Izņēmuma gadījumā, ņemot vērā tiesību un interešu nozīmīgumu, kuras pieteicējs bija vēlējies aizsargāt, tiesa (tiesnesis) ar motivētu lēmumu pieteicēju no pienākuma pieteikuma noraidīšanas gadījumā samaksāt valsts nodevu var atbrīvot arī citos gadījumos. Tiesas (tiesneša) lēmums par šāda izņēmuma nepiemērošanu nav pārsūdzams.”

29. Izteikt 127. pantu šādā redakcijā:

„**127.pants. Valsts nodevas un drošības naudas iemaksāšanas un atmaksāšanas kārtība**

Ministru kabinets nosaka kārtību, kādā iemaksā un atmaksā valsts nodevu un drošības naudu .”

30. Papildināt 128. pantu ar ceturto daļu šādā redakcijā:

„(4) Personas lūgumu par atbrīvošanu no valsts nodevas tiesa var neizskatīt, ja pēdējo triju gadu laikā administratīvā tiesa atteikusi pieņemt vai noraidījusi vismaz piecus citus šās personas pieteikumus.”

31. Papildināt 13. nodaļu ar 129.1 un 129.2 pantu šādā redakcijā:

„129.1 pants. **Drošības naudas atmaksāšana**

„(1) Ja Administratīvā apgabaltiesa vai Senāts pārsūdzēto tiesas lēmumu pilnīgi vai daļēji atceļ vai groza, drošības nauda atmaksājama. Ja blakus sūdzību noraida, drošības naudu neatmaksā. Ja blakus sūdzību atsauc, iekams nav uzsākta blakus sūdzības izskatīšana pēc būtības, sūdzības iesniedzējam atmaksā drošības naudu.

(2) Ja Senāts atsaka ierosināt kasācijas tiesvedību, pārsūdzēto tiesas spriedumu pilnīgi vai daļēji atceļ vai groza, drošības nauda atmaksājama. Ja kasācijas sūdzību noraida, drošības naudu neatmaksā. Ja kasācijas sūdzību atsauc līdz Senāta rīcības sēdei, sūdzības iesniedzējam atmaksā drošības naudu.

(3) Ja iemaksāta lielāka drošības nauda, nekā to nosaka likums, drošības naudu pārmaksātajā daļā atmaksā.

**129.2 pants. Izņēmumi no vispārīgiem noteikumiem par drošības naudu**

(1) Drošības nauda nav jāmaksā personām, kuras saskaņā ar likumu vai tiesas vai tiesneša lēmumu ir atbrīvotas no valsts nodevas.

(2) Drošības nauda nav jāmaksā, iesniedzot blakus sūdzību par tiesas (tiesneša) lēmumu atteikt atbrīvot personu no valsts nodevas samaksas.

(3)Iesniedzot pieteikumu par pievienošanos kasācijas sūdzībai, drošības nauda nav jāmaksā.

(4) Tiesa (tiesnesis), ievērojot fiziskās personas mantisko stāvokli, var pilnīgi vai daļēji atbrīvot personu no drošības naudas samaksas. Tiesa var neizskatīt personas lūgumu par atbrīvošanu no drošības naudas, ja pēdējo triju gadu laikā administratīvā tiesa atteikusi pieņemt vai noraidījusi vismaz piecus citus šās personas pieteikumus.”

32. Papildināt 131. pantu ar 8. punktu šādā redakcijā:

„8) aicināmās vai izsaucamās personas procesuālās tiesības un pienākumus procesa ietvaros.”

33. 132. pantā:

izteikt panta virsrakstu un pirmo daļu šādā redakcijā:

„**132. pants. Tiesas pavēstes nogādāšana un izsniegšana**

(1) Tiesas pavēsti nogādā un izsniedz Paziņošanas likumā noteiktajā kārtībā. Tiesas pavēstes nogādāšanai parasti izmanto pasta vai ziņneša starpniecību.”

izslēgt piekto daļu.

34. Izslēgt 133. pantu.

35. Izslēgt 134. panta otro daļu.

36. Izteikt 135. pantu šādā redakcijā:

„**135. pants. Personas pienākums būt sasniedzamai**

(1) Uz tiesu aicināmās vai izsaucamās personas pienākums ir būt sasniedzamai. Lietas dalībniekam ir pienākums paziņot tiesai par savas adreses maiņu lietas tiesvedības laikā. Ja tāda paziņojuma nav, pavēsti nosūta uz pieteikumā norādīto adresi.

(2) Ja tiesas pavēste nogādāta šajā nodaļā noteiktajā kārtībā, uzskatāms, ka aicināmajai vai izsaucamajai personai ir paziņots par lietas izskatīšanas laiku un vietu.”

37. Izteikt 15. nodaļas nosaukumu šādā redakcijā:

„**Tiesas sēdes gaitas fiksēšana**”

38. Papildināt 15. nodaļu ar jaunu 135.1pantu šādā redakcijā:

„**135.1 pants. Tiesas sēdes gaitas fiksēšana**

(1) Tiesas sēdes gaitu fiksē, rakstot protokolu. Vienlaikus tiesas sēdes gaitu var fiksēt, izmantojot tehniskos līdzekļus (136.1pants).

(2) Procesa dalībnieki un citas tiesas sēdē klātesošās personas tiesas sēdes gaitu var fiksēt, ievērojot šā likuma 108. panta septītās daļas prasības.”

39. Papildināt 15. nodaļu ar jaunu 136.1pantu šādā redakcijā:

„**136.1pants. Tiesas sēdes gaitas fiksēšana, izmantojot tehniskos līdzekļus**

„(1) Tiesas sēdes gaitu pilnā apjomā var fiksēt, izmantojot skaņu ierakstu, vai citus tehniskos līdzekļus, par ko izdara atzīmi tiesas sēdes protokolā. Tiesneša lēmums par tehnisko līdzekļu izmantošanu nav pārsūdzams.

(2) Skaņu ieraksta, vai citu tehnisko līdzekļu izmantošanas rezultātā iegūto materiālu pievieno lietai un uzglabā kopā ar to vai ievieto un uzglabā Tiesu informatīvajā sistēmā.”

40. Papildināt 137. pantu ar septīto daļu šādā redakcijā:

„(7) Ja tiesas sēdes gaita tiek fiksēta, izmantojot tehniskos līdzekļus, tiesas sēdes protokolā var nenorādīt šā panta pirmās daļas 8., 9., 11. un 12. punktā noteiktās ziņas. ”

41. Aizstāt 138. un 139. pantā vārdu „diena” (attiecīgā locījumā) ar vārdu „darbdiena” (attiecīgā locījumā).

42. Papildināt 139. panta pirmo daļu ar otro teikumu šādā redakcijā:

„Tiesības iesniegt rakstveida piezīmes pie protokola neattiecas uz gadījumiem, kad tiesas sēdes gaita pilnā apjomā fiksēta, izmantojot tehniskos līdzekļus.”

43. Izteikt 143. panta otro daļu šādā redakcijā:

„(2) Tiesas lēmuma norakstu par piespiedu naudas uzlikšanu nekavējoties nosūta personai, kurai piespiedu nauda uzlikta. Personas pienākums ir samaksāt piespiedu naudu 30 dienu laikā no brīža, kad saņemts lēmums par piespiedu naudas uzlikšanu.”

44. Papildināt 145. panta pirmās daļas 1. punktu ar otro teikumu šādā redakcijā:

„Ja tiesas sēdes gaitu fiksē, izmantojot tehniskos līdzekļus, administratīvā procesa dalībniekiem ir tiesības noklausīties ierakstu tiesas telpās.”

45. 146. pantā:

papildināt pirmās daļas otro teikumu aiz vārda „tiesa” ar vārdu iekavās „(tiesnesis)”;

papildināt pirmās daļas trešo teikumu aiz vārda „tiesas” ar vārdu iekavās „(tiesnesis)”;

izteikt otro daļu šādā redakcijā:

„(2) Par tiesas (tiesneša) lēmumu, ar kuru noraidīts lūgums par trešās personas iestāšanos vai pieaicināšanu lietā, var iesniegt blakus sūdzību. Ja lūgums par trešās personas iestāšanos vai pieaicināšanu tiek izteikts tiesas sēdē vai, ja lieta tiek izskatīta rakstveida procesā, - pēc tiesas noteiktā lietas izskatīšanas pēc būtības pabeigšanas termiņa, par tiesas lēmumu, ar kuru noraidīts attiecīgais lūgums, nevar iesniegt blakus sūdzību, bet iebildumus var izteikt apelācijas sūdzībā vai kasācijas sūdzībā.”

46. Papildināt 148. panta pirmās daļas 2. punktu ar otro teikumu šādā redakcijā:

„Iestādei lūgums par lietas izskatīšanu bez iestādes pārstāvja klātbūtnes tiesai jāiesniedz ne vēlāk kā vienu nedēļu pirms tiesas sēdes, lūgumā norādot arī elektroniskā pasta adresi un telefona numuru, pa kuru tiesas darbiniekiem iespējams sazināties ar iestādi.”

47. Aizstāt 177. pantā vārdus „tiesa” (attiecīgā locījumā) ar vārdiem „tiesnesis” (attiecīgā locījumā).

48. 185. pantā:

izteikt otro daļu šādā redakcijā:

„(2) Ja pieteicējs nav administratīvā akta adresāts, tikmēr, kamēr lietas izskatīšana pēc būtības nav pabeigta, administratīvā akta adresāts var lūgt tiesu, motivējot lūgumu, pilnībā vai daļēji atjaunot administratīvā akta darbību, kas apturēta saskaņā ar šā panta pirmo daļu. Lūgumu iesniedz tās instances tiesai, kura izskata lietu. Tiesa lūgumu izskata saprātīgā termiņā, ņemot vērā situācijas steidzamību, bet ne vēlāk kā viena mēneša laikā no lūguma saņemšanas dienas.”

izteikt piekto daļu šādā redakcijā:

„(5) Šā panta ceturtajā daļā norādītajos gadījumos, izņemot tās 8. punktā minēto gadījumu vai citus likumā noteiktos gadījumus, pieteicējs, kamēr lietas izskatīšana pēc būtības nav pabeigta, var lūgt tiesu, motivējot lūgumu, apturēt administratīvā akta vai faktiskās rīcības darbību. Lūgumu iesniedz tās instances tiesai, kura izskata lietu. Tiesa lūgumu izskata saprātīgā termiņā, ņemot vērā situācijas steidzamību, bet ne vēlāk kā viena mēneša laikā no lūguma saņemšanas dienas. Tiesas lēmums par administratīvā akta darbības apturēšanu stājas spēkā nekavējoties.”

49. Papildināt 185.1pantu ar piekto un sesto daļu šādā redakcijā:

„(5) Ja par lūgumu par administratīvā akta vai faktiskās rīcības darbības apturēšanu vai atjaunošanu nav samaksāta valsts nodeva, kā arī, ja lūgums nav motivēts, parakstīts vai tam nav pievienoti nepieciešamie pilnvarojumu apliecinošie dokumenti, tiesa (tiesnesis) atstāj lūgumu bez virzības tādā kārtībā, kāda noteikta pieteikuma atstāšanai bez virzības (192. pants). Tiesai (tiesnesim) 185. pantā noteiktie termiņi lūguma izskatīšanai skaitāmi no trūkumu novēršanas dienas.

(6) Tiesa izbeidz tiesvedību par administratīvā akta darbības apturēšanu, ja tā pieņēmusi izskatīšanai lūgumu par administratīvā akta darbības apturēšanu, kura darbība ir apturēta uz likuma pamata ar pieteikuma iesniegšanu tiesā. Par šo lēmumu var iesniegt blakus sūdzību.”

50. 186. pantā:

papildināt 186. panta otrās daļas 2. punktu ar trešo teikumu šādā redakcijā:

„Pieteicējs pieteikumā norāda arī savu un sava pārstāvja tālruņa numuru un elektroniskā pasta adresi, ja tādi ir, kā arī citus sakaru līdzekļus.”

izteikt 186. panta trešās daļas 4. punktu šādā redakcijā:

„4) lūgumu administratīvo lietu izskatīt mutvārdu procesā.”

51. Izslēgt 187. panta pirmās daļas 1. punktu.

52. Papildināt 188. panta trešo daļu ar otro teikumu šādā redakcijā:

„Privātpersona, kuras tiesības vai tiesiskās intereses attiecīgais administratīvais akts ierobežo, bet kurai administratīvais akts nav paziņots, pieteikumu var iesniegt viena mēneša laikā no dienas, kad privātpersona par to ir uzzinājusi, bet ne vēlāk kā viena gada laikā no attiecīgā administratīvā akta spēkā stāšanās dienas.”

53. Izteikt 189. pantu šādā redakcijā:

„**189. pants. Pieteikuma iesniegšana tiesā**

(1) Pieteikumu Administratīvās rajona tiesas attiecīgajā tiesu namā iesniedz pēc pieteicēja adreses (fiziskā persona - pēc deklarētās dzīvesvietas adreses, Dzīvesvietas deklarēšanas likuma izpratnē papildu adreses vai nekustamā īpašuma atrašanās vietas, juridiskā persona - pēc juridiskās adreses).

(2) Persona, kura atrodas ieslodzījuma vietā, pieteikumu tiesā iesniedz pēc ieslodzījuma vietas adreses.

(3) Pieteicējs, kuram nav adreses Latvijas Republikā, pieteikumu iesniedz Administratīvās rajona tiesas Rīgas tiesu namā.

(4) Ja vienu pieteikumu iesniedz vairāki pieteicēji, tas iesniedzams Administratīvās rajona tiesas attiecīgajā tiesu namā pēc viena no līdzpieteicējiem adreses.

(5) Ja pieteikums iesniegts, pārkāpjot minēto pieteikuma iesniegšanas kārtību, tiesu nams, kas saņēmis pieteikumu, to pārsūta attiecīgajam tiesu namam. Gadījumā, ja kļūdaini iesniegts pieteikums, kuru iesnieguši vairāki pieteicēji, tiesa piekritīgo tiesu namu noteic pēc tā līdzpieteicēja adreses, kurš pieteikumā norādīts kā pirmais.

(6) Par pieteikuma iesniegšanas datumu šā panta piektajā daļā paredzētajā gadījumā uzskata sākotnējo datumu, kad pieteikums iesniegts tiesā.

(7) Ja likums noteic, ka administratīvo lietu kā pirmā instances tiesa izskata nevis Administratīvā rajona tiesa, bet gan Administratīvā apgabaltiesa vai Augstākās tiesas Senāta Administratīvo lietu departaments, pieteikumu tiesai iesniedz attiecīgi Administratīvajā apgabaltiesā vai Augstākās tiesas Senātā.”

54. 190. pantā:

papildināt pantu ar ceturto un piekto daļu šādā redakcijā:

„(4) Pieteikuma izlemšanas ietvaros tiesnesis, ja nepieciešams, var aicināt ierasties iespējamos procesa dalībniekus, lai iztaujātu viņus par tiesiskajiem un faktiskajiem apstākļiem, kas ir būtiski, izlemjot jautājumu par lietas ierosināšanu. Tiesnesis aicinājumu ierasties var paziņot, izmantojot tālruni, elektronisko pastu vai citus sakaru līdzekļus.”

(5) Ja par pieteikumu nav samaksāta valsts nodeva, tiesnesis saskaņā ar šā likuma 192. panta noteikumiem atstāj pieteikumu bez virzības, nevērtējot pieteikuma atbilstību pārējām likuma prasībām (pieteikuma pieņemšanas kritērijiem).”

55. Papildināt 191. panta pirmās daļas 11. punktu aiz cipariem un vārda „191.1 pantu” ar vārdiem un cipariem „vai par kuru izbeigta tiesvedība, pamatojoties uz 282. panta pirmās daļas 1., 2., 3., 8. vai 9. punktu”.

56. 192. pantā:

papildināt pirmo daļu ar 1.1punktu šādā redakcijā:

„11) par pieteikumu nav samaksāta valsts nodeva;”

izteikt otro daļu šādā redakcijā:

„(2) Par pieteikuma atstāšanu bez virzības tiesnesis pieņem motivētu lēmumu, ko paziņo pieteicējam, un nosaka termiņu trūkumu novēršanai. Šis termiņš nevar būt īsāks par 20 dienām no lēmuma nosūtīšanas dienas. Lēmums par pieteikuma atstāšanu bez virzības nav pārsūdzams. Pieņemot lēmumu par pieteikuma atstāšanu bez virzības, tiesnesis trūkumu novēršanai noteiktā termiņa ietvaros var aicināt ierasties iespējamos procesa dalībniekus, lai iztaujātu viņus par jautājumiem, kas saistīti ar pieteikuma atstāšanas bez virzības iemesliem. Tiesnesis aicinājumu ierasties var paziņot, izmantojot tālruni, elektronisko pastu vai citus sakaru līdzekļus. Ja iespējamo procesa dalībnieku iztaujāšanas rezultātā tiesnesis iegūst visu nepieciešamo informāciju, kuras trūkums bija iemesls pieteikuma atstāšanai bez virzības, tiesnesis var atzīt, ka trūkumi uzskatāmi par novērstiem. Šo tiesneša lēmumu ieraksta sēdes protokolā.”

aizstāt sestajā daļā vārdu „tiesa” ar vārdu „tiesnesis”.

57. Papildināt 197. pantu ar trešo daļu šādā redakcijā:

„(3) Ja par lūgumu par pagaidu noregulējumu nav samaksāta valsts nodeva, kā arī, ja lūgums nav motivēts, parakstīts vai tam nav pievienoti nepieciešamie pilnvarojumu apliecinošie dokumenti, tiesa (tiesnesis) atstāj lūgumu bez virzības tādā kārtībā, kāda noteikta pieteikuma atstāšanai bez virzības (192. pants). Tiesai (tiesnesim) šā panta pirmajā daļā noteiktie termiņi lūguma izskatīšanai skaitāmi no trūkumu novēršanas dienas.”

58. 204. pantā:

izteikt pirmās daļas 8. punktu šādā redakcijā:

„8) izlemj jautājumu, vai lieta ir izskatāma mutvārdu procesā;”

izteikt otro daļu šādā redakcijā:

„(2) Lietā, kas izskatāma rakstveida procesā, tiesnesis procesa dalībniekiem nosaka saprātīgu termiņu, līdz kuram var iesniegt papildu paskaidrojumus, pierādījumus, pieteikt lūgumus, tostarp lūgumu par lietas izskatīšanu mutvārdu procesā, u.tml. Izskatot rakstveida procesā procesuālus jautājumus un lietas sakarā ar sūdzību, tiesnesis vienlaikus noteic arī dienu, kad jautājuma izskatīšana pēc būtības būs pabeigta.”

izslēgt trešajā daļā vārdus „noskaidrotu viņu viedokli par iespēju lietu izskatīt rakstveida procesā”

izslēgt ceturtajā daļā vārdus „kā arī izzināt viņu viedokli par iespēju izskatīt lietu rakstveida procesā”.

papildināt pantu ar septīto daļu šādā redakcijā:

„(7) Tiesa (tiesnesis) var noteikt, ka procesuālās darbības tiesas sēdē tiek veiktas, izmantojot videokonferenci, ja procesa dalībnieks, liecinieks vai eksperts tiesas sēdes laikā atrodas citā vietā (ne tiesas sēdes norises vietā).”

59. Izteikt 206. pantu šādā redakcijā:

„**206. pants. Lietas izskatīšanas noteikšana**

(1) Pirmās instances tiesa administratīvo lietu pēc būtības izskata rakstveida procesā.

(2) Tiesa administratīvās lietas izskatīšanu pēc būtības noteic mutvārdu procesā, ja to lūdz pieteicējs, trešā persona vai šā likuma 29.pantā minētais tiesību subjekts, kā arī atbildētājs – privātpersona lietās par publisko tiesību līgumiem.

(3) Ja lieta izskatāma rakstveida procesā, pēc paskaidrojuma saņemšanas vai pēc tā iesniegšanai noteiktā termiņa izbeigšanās tiesnesis nosaka dienu, kad lietas izskatīšana pēc būtības tiks pabeigta.

(4) Ja lietas izskatīšana noteikta mutvārdu procesā, pēc paskaidrojuma saņemšanas vai pēc tā iesniegšanai noteiktā termiņa izbeigšanās tiesnesis nosaka tiesas sēdes dienu, laiku un uz tiesu aicināmās un izsaucamās personas.

60. Papildināt likuma 23. nodaļu ar 206.1pantu šādā redakcijā:

„**206.1 pants. Pilotsprieduma process**

(1) Ja tiesā ierosinātas vairākas pēc faktiskajiem un tiesiskajiem apstākļiem analogas lietas, par kuru izšķiršanai svarīgo tiesībjautājumu nav izveidojusies augstākās instances tiesas judikatūra, ar tiesas priekšsēdētāja lēmumu vienai vai vairākām no šīm lietām var noteikt pilotlietas statusu.

(2) Ja lietai noteikts pilotlietas statuss, tā katrā tiesu instancē izskatāma ārpuskārtas. Pārējās pilotlietai pēc faktiskajiem un tiesiskajiem apstākļiem analogās lietas tiesa neskata līdz dienai, kad spēkā stājies galīgais nolēmums pilotlietā.”

61. Izteikt 210. pantu šādā redakcijā:

„210. pants. Videokonference

Videokonferences gadījumā procesuālās darbības tiesas sēdē tiek veiktas, izmantojot attēlu ierakstu (tehnisko līdzekli – videokonferenci) reālajā laikā. Procesuālo darbību veikšana, izmantojot videokonferenci, notiek šajā likumā administratīvo lietu iztiesāšanai noteiktajā kārtībā.”

62. Izslēgt 217. pantu.

63. Papildināt 240. pantu ar ceturto daļu šādā redakcijā:

„(4) Ja lieta tiek izskatīta rakstveida procesā, lietas izskatīšana pēc būtības tiek pabeigta dienā, kuru tiesnesis noteicis saskaņā ar šā likuma 206. panta trešo daļu.”

64. 243. pantā:

uzskatīt līdzšinējo panta tekstu par panta pirmo daļu;

papildināt pantu ar otro daļu šādā redakcijā:

„(2) Ja lieta tiek izskatīta rakstveida procesā, par sprieduma sastādīšanu tiesa paziņo saskaņā ar šā likuma 259. panta noteikumiem.”

65. Papildināt 244. pantu ar trešo daļu šādā redakcijā:

„(3) Ja rakstveida procesā izskatot lietu tiesa atzīst par nepieciešamu noskaidrot jaunus apstākļus, kuriem ir nozīme lietā, vai papildus pārbaudīt pierādījumus, tā var noteikt jaunu datumu, kad lietas izskatīšana pēc būtības tiks pabeigta, kā arī jaunu datumu, kad tiks sastādīts tiesas nolēmums.”

66. Izteikt 245. pantu šādā redakcijā:

„**245. pants. Administratīvās lietas iztiesāšana rakstveida procesā**

Iztiesājot administratīvo lietu rakstveida procesā, tiesa rakstveida procesa būtībai atbilstošā veidā ievēro tos pašus principus un procesa dalībniekiem nodrošina to pašu tiesību apjomu, ko mutvārdu procesā.”

67. 251. pantā:

izteikt trešo, ceturto un piekto daļu šādā redakcijā:

„(3) Ievaddaļā norāda, ka spriedums taisīts Latvijas tautas vārdā, kā arī sprieduma taisīšanas vietu un laiku, tās tiesas nosaukumu, kura taisījusi spriedumu, tiesas sastāvu, administratīvā procesa dalībniekus un pieteikuma priekšmetu, kā arī to, kādā procesā (rakstveida vai mutvārdu) lieta izskatīta.

(4) Aprakstošajā daļā norāda pārsūdzētā administratīvā akta, faktiskās rīcības vai publisko tiesību līguma būtību un pieteicēja prasījumus, kā arī administratīvā procesa dalībnieku sniegto paskaidrojumu būtību.

(5) Motīvu daļā norāda argumentus, kāpēc tiesa pieteikumu uzskatījusi par pamatotu vai nepamatotu (proti, piemēroto tiesību normu, konstatēto tiesisko un faktisko apstākļu un pierādījumu, kā arī procesa dalībnieku argumentu analīzi). Ja atbildētājs pilnībā atzinis prasījumu, sprieduma motīvu daļā iekļauj tikai norādi uz piemērotajām tiesību normām.”

izteikt sestās daļas otro teikumu šādā redakcijā:

„Turklāt norāda, kam jāmaksā valsts nodeva (fiziskajai personai norāda vārdu, uzvārdu, personas kodu un dzīvesvietu, juridiskajai personai – nosaukumu, reģistrācijas numuru un juridisko adresi), šā likuma [253.](http://pro.nais.lv/naiser/text.cfm?&KEY=0103012001102532779&waiting=Yes&RequestTimeout=500#p253), [254.](http://pro.nais.lv/naiser/text.cfm?&KEY=0103012001102532779&waiting=Yes&RequestTimeout=500#p254) un [255.pantā](http://pro.nais.lv/naiser/text.cfm?&KEY=0103012001102532779&waiting=Yes&RequestTimeout=500#p255) minētos termiņus*,* kā arī sprieduma pārsūdzēšanas termiņu un kārtību.”

68. Papildināt likumu ar 257.1pantu šādā redakcijā:

„**257.1pants. Tiesas spriedums pilotlietā**

Tiesa, kas izskata pilotlietu, piemērojamās tiesību normas nolēmumā analizē un atbildi uz lietas izšķiršanai svarīgo tiesībjautājumu sniedz tādējādi, lai tiesas atziņas būtu tieši attiecināmas arī uz pārējām pilotlietai analogajām lietām.”

69. 259. pantā:

izteikt panta virsrakstu šādā redakcijā:

„**259. pants. Sprieduma sastādīšanas laiks un nosūtīšana rakstveida procesā izskatītajās lietās**”

izteikt panta pirmo daļu šādā redakcijā:

„(1) Lietā, kas izskatīta rakstveida procesā, tiesa spriedumu sastāda ne vēlāk kā 21 dienas laikā pēc tam, kad lietas izskatīšana pēc būtības pabeigta. Procesa dalībniekiem laikus paziņo datumu, kad sprieduma norakstu varēs saņemt tiesas kancelejā. Šis datums uzskatāms par sprieduma sastādīšanas datumu.”

70. Izslēgt 260. panta trešo daļu.

71. Izteikt 262. panta trešo daļu šādā redakcijā:

„(3) Jautājumu par sprieduma izskaidrošanu izskata rakstveida procesā.”

72. Izteikt 266. panta otro daļu šādā redakcijā:

„(2) Lūgumu izskata rakstveida procesā”.

73. Papildināt 268. pantu ar 4. un 5. punktu šādā redakcijā:

„4) ja saskaņā ar tiesas vai tiesneša lēmumu lietas iztiesāšanā vai konkrētas procesuālās darbības veikšanā izmantojama videokonference, bet tehnisku iemeslu dēļ tās izmantošana nav iespējama;

5) analogai lietai noteikts pilotlietas statuss (206.1pants), un tajā vēl nav stājies spēkā galīgais nolēmums.”

74. Izteikt 269. panta otro daļu šādā redakcijā:

„(2) Tiesa var atlikt lietas izskatīšanu arī tad, ja procesa dalībnieki tiesu informējuši par to, ka gatavojas izbeigt tiesisko strīdu.”

75. Izteikt 270. pantu šādā redakcijā:

„**270. pants. Lēmums par lietas izskatīšanas atlikšanu**

(1) Lēmumu par lietas izskatīšanas atlikšanu pieņem atsevišķa procesuāla dokumenta vai rezolūcijas viedā, vai ieraksta tiesas sēdes protokolā.

(2) Lēmumā par lietas izskatīšanas atlikšanu norāda procesuālās darbības, kuras jāizpilda līdz lietas izskatīšanas atsākšanai, kā arī noteic nākamās tiesas sēdes laiku (vai dienu, kad tiks pabeigta lietas izskatīšana pēc būtības rakstveida procesā).

(3) Rakstveida procesā izskatāmā lietā tiesa nosūta lēmumu par lietas izskatīšanas atlikšanu procesa dalībniekiem. Mutvārdu procesā izskatāmā lietā nākamās tiesas sēdes dienu un laiku tiesa paziņo pret parakstu personām, kuras ieradušās uz tiesas sēdi. Klātneesošās personas no jauna uzaicina vai izsauc uz tiesas sēdi.

(4) Lēmums par lietas izskatīšanas atlikšanu nav pārsūdzams, izņemot lēmumu, kurā nav noteikta lietas izskatīšanas atsākšanas diena.”

76. Izslēgt 272. panta otro daļu.

77. 273. pantā:

papildināt 2. punktu aiz vārdiem „trešā persona” ar vārdiem „ar patstāvīgiem prasījumiem”;

papildināt 5. punktu ar vārdiem „vai pieņem lēmumu par jautājuma uzdošanu citai pārnacionālai institūcijai”.

78. 275. pantā:

papildināt 4. un 5. punktu aiz skaitļa un vārda „274. panta” ar vārdiem „pirmās daļas”;

papildināt 6. punktu aiz skaitļiem un vārdiem „273. panta 4. punktā” ar skaitļiem un vārdiem „un 274. panta pirmās daļas 3. punktā”;

papildināt 7. punktu aiz vārdiem „prejudiciālā nolēmuma” ar vārdiem „vai citas pārnacionālās institūcijas lēmuma”.

79. Izteikt 283. panta pirmo daļu šādā redakcijā:

„(1) Par tiesvedības izbeigšanu tiesa pieņem motivētu lēmumu atsevišķa procesuālā dokumenta veidā. Šā likuma 282. panta 4., 5. un 6. punktā paredzētajos gadījumos lēmumu par tiesvedības izbeigšanu lietā tiesa var pieņemt rakstveida procesā arī tad, ja lietas izskatīšana pamatā noteikta mutvārdu procesā.”

80. 286. pantā:

papildināt panta virsrakstu ar vārdiem „un lēmuma pieņemšanas termiņi”;

papildināt pantu ar piekto daļu šādā redakcijā:

„(5) Ja izskatāma blakus sūdzība par tiesas (tiesneša) lēmumu atteikt pieņemt pieteikumu vai izbeigt tiesvedību, pamatojoties uz to, ka lieta nav izskatāma administratīvā procesa kārtībā vai pieteikumu iesniegusi persona, kurai nav šādu tiesību, un ja tiesa, kas izskata blakus sūdzību un kuras lēmums konkrētajā jautājumā ir galīgs, konstatē, ka jautājuma sarežģītības dēļ lēmuma sastādīšanai nepieciešams ilgāks termiņš, kā paredzēts šā panta ceturtajā daļā, tiesa nosaka citu lēmuma sastādīšanas datumu tuvāko 14 dienu laikā.”

81. Papildināt 31. nodaļu ar 288.1pantu šādā redakcijā:

„**288.1pants. Papildlēmums, kļūdu labošana lēmumā un lēmuma skaidrošana**

(1) Ja nepieciešams taisīt papildlēmumu vai labot lēmumā pārrakstīšanās vai matemātiskā aprēķina kļūdas, piemērojamas tiesību normas, kas attiecīgi noteic papildsprieduma taisīšanu vai pārrakstīšanās vai matemātiskā aprēķina kļūdu labošanu spriedumā.

(2) Procesa dalībnieks var lūgt skaidrot tādu tiesas lēmumu, kuru iespējams izpildīt piespiedu kārtā. Šāda lēmuma skaidrošana notiek tādā kārtībā, kāda noteikta spriedumu skaidrošanai.”

82. Izslēgt 292. panta pirmās daļas 9. punktu.

83. Izslēgt  292. panta trešo daļu.

84. 296. pantā:

izslēgt otrās daļas otro un trešo teikumu;

papildināt trešo daļu ar trešo teikumu šādā redakcijā:

„Lēmumu par apelācijas sūdzības uzskatīšanu par neiesniegtu un atdošanu iesniedzējam var pārsūdzēt, iesniedzot blakus sūdzību.”

85. Izslēgt 300. panta otrajā daļā vārdus „un par to maksā valsts nodevu piecu latu apmērā”.

86. 301. pantā:

izteikt pirmo daļu šādā redakcijā:

„(1) Pārliecinājies, ka ir ievērota apelācijas sūdzības iesniegšanas kārtība, tiesnesis referents pieņem lēmumu par apelācijas tiesvedības ierosināšanu. Gadījumā, ja lietas izskatīšana noteikta mutvārdu procesā, vienlaikus ar apelācijas tiesvedības ierosināšanu tiesnesis referents nosaka tiesas sēdes dienu un laiku.”

aizstāt trešajā daļā vārdus „konstatē tiesas sēdē” ar vārdiem „konstatē, skatot apelācijas sūdzību”.

87. Papildināt 302. panta otro daļu ar otro teikumu šādā redakcijā:

„Atkāpe no iepriekš minētā pieļaujama šā likuma 303.1pantā noteiktajos gadījumos.”

88. 303. pantā:

aizstāt pirmās daļas 2. punktā vārdus „vai izskatījusi lietu rakstveida procesā, lai gan nav saņemta administratīvā procesa dalībnieku rakstveida piekrišana” ar vārdiem „vai izskatījusi lietu rakstveida procesā, kaut arī atbilstoši šā likuma 206. panta otrajai daļai bija nepieciešams lietas izskatīšanu noteikt mutvārdu procesā”.

izteikt pirmās daļas 5. punktu šādā redakcijā:

„5) lietā nav pilna sprieduma. Apstāklis, ka lietā nav pilna sprieduma, var nebūt iemesls lietas nosūtīšanai jaunai izskatīšanai pirmās instances tiesai šā likuma 303.1pantā paredzētajos gadījumos.”

papildināt pirmo daļu ar 6. punktu šādā redakcijā:

„6) mutvārdu procesā izskatītā lietā nav tiesas sēdes protokola vai tiesas sēdes ieraksta.”

izslēgt otro daļu.

89. Papildināt likumu ar 303.1pantu šādā redakcijā:

„**303.1pants. Apelācijas instances tiesas rīcība gadījumos, kad pirmās instances tiesa kādu prasījumu nav izskatījusi pēc būtības**

Ja apelācijas instances tiesa atzīst par pamatotu apelācijas sūdzību par tiesas spriedumu daļā, ar kuru tiesvedība lietā izbeigta vai pieteikums atstāts bez izskatīšanas, kā arī, ja apelācijas instances tiesa konstatē, ka pirmās instances tiesa nav izspriedusi kādu prasījumu, tā, ņemot vērā procesuālās ekonomijas principu, var:

1) atcelt pirmās instances tiesas spriedumu šajā daļā un lietu šajā daļā nosūtīt izskatīšanai pirmās instances tiesai vai

2) izlemt attiecīgos prasījumus pēc būtības pati, ja tam nav objektīvu šķēršļu.”

90. 304. pantā:

papildināt pirmo daļu ar otro un trešo teikumu šādā redakcijā:

„Apelācijas instances tiesa administratīvo lietu izskata rakstveida procesā. Tiesa, izvērtējot procesa dalībnieka motivētu lūgumu, var noteikt lietas izskatīšanu mutvārdu procesā.”

papildināt trešo daļu pirms vārdiem „tiesas sēde” ar vārdiem „Ja lietas izskatīšana noteikta mutvārdu procesā”.

91. Izteikt 307. panta trešo daļu šādā redakcijā:

„ (3) Sprieduma aprakstošajā daļā norāda pārsūdzētā administratīvā akta, faktiskās rīcības vai publisko tiesību līguma būtību, pieteicēja prasījumus, pirmās instances sprieduma motīvu un apelācijas (pretapelācijas) sūdzības īsu atstāstījumu un administratīvā procesa dalībnieku apelācijas instancē sniegto paskaidrojumu būtību.”

92. 316. pantā:

papildināt pirmo daļu ar jaunu otro teikumu šādā redakcijā:

„Lēmuma, par kura pieņemšanas datumu lietas dalībniekam nebija paziņots, pārsūdzēšanas termiņu skaita no tā saņemšanas dienas.”

uzskatīt līdzšinējo pirmās daļas otro teikumu par trešo teikumu.

papildināt otro daļu ar vārdiem „atmaksājot drošības naudu”.

93. Izslēgt 317. panta otro daļu.

94. Izteikt 320. panta pirmo daļu šādā redakcijā:

„(1) Par blakus sūdzību, kura neatbilst šā likuma [318. panta](http://pro.nais.lv/naiser/text.cfm?&KEY=0103012001102532779&waiting=Yes&RequestTimeout=500#p318) prasībām, kuru iesniedzējs nav parakstījis, kurai nav pievienoti visi nepieciešamie noraksti vai par kuru nav samaksāta drošības nauda, tiesnesis pieņem lēmumu par blakus sūdzības atstāšanu bez virzības un nosaka termiņu trūkumu novēršanai. Lēmums par blakus sūdzības atstāšanu bez virzības nav pārsūdzams.”

95. 327. pantā:

papildināt pirmo daļu ar 4. punktu šādā redakcijā:

„4) izskatījusi lietu rakstveida procesā, kaut arī atbilstoši šā likuma 206.panta otrajai daļai bija nepieciešams lietas izskatīšanu noteikt mutvārdu procesā.

izslēgt trešās daļas 2. punktā vārdus „vai izskatījusi lietu rakstveida procesā, lai gan nav saņemta administratīvā procesa dalībnieku rakstveida piekrišana”.

96. 328. pantā:

izslēgt pirmās daļas 7. punktu.

papildināt trešo daļu ar vārdiem „atmaksājot drošības naudu”.

97. Papildināt 329. panta trešo daļu ar vārdiem „atmaksājot drošības naudu”.

98. 333. pantā:

izteikt pirmo daļu šādā redakcijā:

„(1) Ja iesniegta kasācijas sūdzība, kura neatbilst šā likuma [328. panta](http://pro.nais.lv/naiser/text.cfm?&KEY=0103012001102532779&waiting=Yes&RequestTimeout=500#p328) pirmās daļas 1. – 4. vai 6. punktam, kuru iesniedzējs nav parakstījis vai kurai nav pievienoti visi nepieciešamie noraksti, kā arī ja nav samaksāta drošības nauda, apelācijas instances tiesas tiesnesis pieņem lēmumu par kasācijas sūdzības atstāšanu bez virzības. Lēmumā nosaka termiņu trūkumu novēršanai. Šāds lēmums nav pārsūdzams.”

papildināt trešo daļu ar otro teikumu šādā redakcijā:

„Lēmumu par kasācijas sūdzības uzskatīšanu par neiesniegtu un atdošanu iesniedzējam var pārsūdzēt, iesniedzot blakus sūdzību.”

99. Izteikt 336. panta pirmo daļu šādā redakcijā:

„(1) Iesniedzējs var atsaukt kasācijas sūdzību, iekams nav pabeigta lietas izskatīšana pēc būtības.”

100. Izslēgt 338. panta septītajā daļā vārdus „kuru izlemšanai nav nepieciešama tiesas sēde”.

101. Izteikt 339. pantu šādā redakcijā:

„**339. pants. Lietas izskatīšana Senātā**

(1) Kasācijas instances tiesa administratīvo lietu izskata rakstveida procesā. Tiesas sastāvu un referentu iepriekš noteiktā secībā nosaka Senāta Administratīvo lietu departamenta priekšsēdētājs.

(2) Par lietas izskatīšanas laiku tiesa informē arī procesa dalībniekus. Ja lietas izskatīšana noteikta mutvārdu procesā, procesa dalībniekiem paziņo par lietas izskatīšanas laiku un vietu šā likuma 14.nodaļā noteiktajā kārtībā.

(3) Kasācijas instancē lietu izskata trīs senatori, bet šajā likumā noteiktajos gadījumos – Senāta Administratīvo lietu departamenta kopsēdē.”

102. Izteikt 340. un 341. pantu šādā redakcijā:

„**340. pants. Tiesas sēdes sākums**

(1) Sēdes priekšsēdētājs atklāj tiesas sēdi un paziņo, kādu lietu Senāts izskata.

(2) Sekretārs ziņo tiesai, kuras šai lietā uzaicinātās un izsauktās personas ieradušās, vai ir paziņots par tiesas sēdi personām, kuras nav ieradušās, un kādas ziņas saņemtas par viņu neierašanās iemesliem.

(3) Sēdes priekšsēdētājs paziņo tiesas sastāvu, kā arī nosauc tulku, ja viņš piedalās tiesas sēdē.

(4) Noraidījuma pamatu un noraidījuma izskatīšanas kārtību nosaka šā likuma [117.](http://pro.nais.lv/naiser/text.cfm?&KEY=0103012001102532779&waiting=Yes&RequestTimeout=500#p117) – [119. pants](http://pro.nais.lv/naiser/text.cfm?&KEY=0103012001102532779&waiting=Yes&RequestTimeout=500#p119).

**341. pants. Tiesību un pienākumu izskaidrošana administratīvā procesa dalībniekiem**

Izskatot lietu rakstveida procesā, tiesa rakstveidā informē procesa dalībniekus par tiesas sastāvu un izskaidro viņu tiesības pieteikt noraidījumus, kā arī citas procesuālās tiesības un pienākumus.”

103. Izteikt 345. pantu šādā redakcijā:

„**345. pants. Administratīvā procesa dalībnieku paskaidrojumi**

(1) Pēc referenta ziņojuma tiesa iepazīstas (rakstveida procesā) vai noklausās (mutvārdu procesā) administratīvā procesa dalībnieku paskaidrojumus. Tiesas sēdē Senāts var iepriekš noteikt, cik ilgs laiks atvēlams paskaidrojumiem, taču administratīvā procesa dalībniekiem piešķirtā laika ilgumam jābūt vienādam.

(2) Tiesas sēdē pirmais runā administratīvā procesa dalībnieks, kas iesniedzis kasācijas sūdzību. Ja spriedumu pārsūdzējis gan pieteicējs, gan atbildētājs, pirmais runā pieteicējs.

(3) Senatori var uzdot administratīvā procesa dalībniekiem jautājumus.

(4) Katram administratīvā procesa dalībniekam tiesas sēdē ir tiesības uz vienu repliku.”

104. 346. pantā:

izteikt pirmo daļu šādā redakcijā:

„(1) Pēc lietas izskatīšanas pabeigšanas tiesa noteic laiku, kad spriedums būs sastādīts un pieejams tiesas kancelejā, par ko paziņo procesa dalībniekiem. Tiesa spriedumu sastāda 30 dienu laikā. Izņēmuma gadījumā, ja tiesa sprieduma sastādīšanas laikā konstatē, ka lietas sarežģītības dēļ sprieduma sastādīšanai nepieciešams ilgāks termiņš, tā nosaka citu sprieduma sastādīšanas datumu tuvāko divu mēnešu laikā.”

papildināt pantu ar ceturto daļu šādā redakcijā:

„(4) Tiesnesis, kurš kopsēdē balsojis pret viedokli, kas izteikts spriedumā, 15 dienu laikā pēc sprieduma pilna teksta sastādīšanas ir tiesīgs rakstveidā izteikt savas atsevišķās domas, kas pievienojamas lietai. Šīs daļas noteikumi attiecināmi arī uz gadījumiem, kad kopsēdē izskatīta blakus sūdzība.”

105. 349. pantā:

izteikt otrās daļas 5. punktu šādā redakcijā:

„5) procesa veidu, kādā lieta izskatīta.”

izslēgt trešās daļas 5. punktu;

papildināt ceturto daļu ar pēdējo teikumu šādā redakcijā:

„Ja lieta izskatīta kopsēdē, spriedumā norāda, kā sadalījušās tiesnešu balsis, balsojot par nolēmumu.”

106. Papildināt 356. pantu ar sesto daļu šādā redakcijā:

„(6) Ja par pieteikumu nav samaksāta valsts nodeva, kā arī, ja lūgums nav motivēts, parakstīts vai tam nav pievienoti nepieciešamie pilnvarojumu apliecinošie dokumenti, tiesa (tiesnesis) atstāj lūgumu bez virzības tādā kārtībā, kāda noteikta pieteikuma atstāšanai bez virzības (192. pants).”

107. Papildināt 358. pantu ar piekto daļu un sesto daļu šādā redakcijā:

„(5) Ja adresātam vai trešajai personai labvēlīgu administratīvo aktu pienācīgi nepilda iestāde, attiecīgā persona par to var sūdzēties, iesniedzot sūdzību augstākā iestādē, ja tāda ir, un pēc tam tiesā. Tiesa šādu sūdzību izskata rakstveida procesā un tiesas lēmums nav pārsūdzams. Tiesa, izskatot šādu sūdzību, var lemt par pienākuma uzlikšanu iestādei noteiktā termiņā izpildīt administratīvo aktu.

(6) Ja adresāts administratīvo aktu labprātīgi nepilda, trešā persona, kā arī persona, kas administratīvajā procesā nav bijusi pieaicināta kā trešā persona, bet kuras tiesības un tiesiskās intereses administratīvais akts skar, var vērsties izpildiestādē un prasīt, lai tā nodrošina piespiedu izpildi. Ja izpildiestāde neveic nepieciešamās darbības piespiedu izpildes nodrošināšanai, par to var iesniegt sūdzību augstākā iestādē, ja tāda ir, un pēc tam tiesā. Tiesa šādu sūdzību izskata rakstveida procesā un tiesas lēmums nav pārsūdzams. Tiesa, izskatot šādu sūdzību, var lemt par pienākuma uzlikšanu iestādei noteiktā termiņā veikt nepieciešamās darbības administratīvā akta izpildes nodrošināšanai.”

108. Papildināt 360. panta ceturto daļu ar trešo teikumu šādā redakcijā:

„Noilguma termiņā neieskaita arī laiku, kad administratīvā akta adresātam nav deklarētās dzīvesvietas vai dzīvesvieta ir ārpus Latvijas, taču šādā gadījumā administratīvais akts nav izpildāms, ja kopš tā spēkā stāšanās pagājuši vairāk nekā seši gadi.

109. Papildināt 41. nodaļu ar 367.1pantu šādā redakcijā:

„**367.1pants. Adresātam labvēlīga uz naudas maksājumu vērsta administratīvā akta piespiedu izpilde**

(1) Ja iestāde kavē adresātam labvēlīga uz naudas maksājumu vērsta administratīvā akta izpildi, aprēķinot izmaksājamo summu jāpieskaita nokavējuma procenti (ja likumā nav noteikts citādi, likumiskos procentus nosaka saskaņā ar Civillikuma 1765. pantu).

(2) Ja iestāde nepilda adresātam labvēlīgu uz naudas maksājumu vērstu administratīvo aktu, par to var iesniegt sūdzību augstākā iestādē un pēc tam tiesā. Tiesa šādu sūdzību izskata rakstveida procesā un tiesas lēmums nav pārsūdzams. Izlemjot sūdzību, tiesa vienlaikus lemj par šā panta pirmajā daļā paredzēto procentu piedziņu par iestādes pieļauto nokavējumu.”

110. Izteikt 376. panta trešo daļu šādā redakcijā:

„(3) Administratīvā procesa dalībnieka sūdzību, kas radusies sakarā ar tiesas nolēmuma nepienācīgu vai neatbilstošu izpildi, izskata rakstveida procesā.”

Tieslietu ministrs A. Štokenbergs

Valsts sekretārs M. Lazdovskis

01.12.2010. 10:11

6 714

N. Laveniece-Straupmane

67036908, [Natalija.Laveniece-Straupmane@tm.gov.lv](mailto:Natalija.Laveniece-Straupmane@tm.gov.lv)